ВЪПРОСИ И ОТГОВОРИ
по процедура
чрез подбор на проекти
№ BG14MFPR001-2.016 „Предлагане на пазара – компенсации - подсектор „Аквакултури" по Програма за морско дело, рибарство и аквакултури 2021-2027 (ПМДРА),

[bookmark: _GoBack]одобрени от Ръководителя на Управляващия орган на ПМДРА с докладна записка № 93-4390 от 01.10.2026 г.

I. Въпрос с рег. номер: BG14MFPR001-2.016-Q001,
зададен по електронна поща: valia.angelova@abv.bg,
на 22.09.2026
чрез Информационната система за управление и наблюдение на средствата от Европейските фондове при споделено управление (ИСУН):
Уважаеми господа, 
Въпрос 1 относно изчисляване на компенсацията при отчетена загуба за 2025 г.

Съгласно Условията за кандидатстване по процедура № BG14MFPR001-2.016 „Предлагане на пазара – компенсации – подсектор „Аквакултури“:
„Компенсацията за всеки подсектор се изчислява като плоска ставка от специфичните разходи за конкретната икономическа дейност по следната методика: върху база, представляваща нетните приходи от продажби на кандидата, отнасящи се до съответния допустим подсектор за 2025 г. (...), се намалява абсолютната стойност на печалбата (ред 14100 от Отчета за приходи и разходи за 2025 г.) на кандидата за цялата му стопанска дейност или за специфичната икономическа дейност (когато е приложимо) за 2025 г. (...) Ако кандидатът е приключил 2025 г. на загуба, УО приравнява за разходи приходите на кандидата.“
Моля за разяснение как конкретно се определя базата за изчисляване на компенсацията в случаите, когато кандидатът е приключил 2025 г. със загуба.
Правилно ли разбираме, че в този случай размерът на отчетената загуба не участва в изчислението, т.е. от нетните приходи от продажби, отнасящи се до съответния допустим подсектор за 2025 г., не се извършва намаление с финансов резултат, а целият размер на допустимите нетни приходи от продажби за съответния подсектор се приема за размер на разходите, върху който впоследствие се прилага съответната плоска ставка?
Например, ако кандидатът има за 2025 г.:
– нетни приходи от продажби, отнасящи се до допустимия подсектор – 500 000 лв.;
– отчетен финансов резултат за 2025 г. – загуба в размер на 50 000 лв.,
следва ли за целите на методиката 500 000 лв. да бъдат приети за разходи, без към тях да се добавя или от тях да се приспада отчетената загуба от 50 000 лв., и съответната плоска ставка да бъде приложена върху база от 500 000 лв.?
Моля да потвърдите начина на изчисление или да посочите правилния механизъм за определяне на базата при кандидат, приключил 2025 г. със загуба.
Отговор на въпроса:

В Приложение № 9 Методика за изчисление на компенсациите е посочено, че ако кандидатът е приключил 2025 г. на загуба, УО приравнява за разходи приходите на кандидата 
В този смисъл и в случай, че е отчетена загуба, а не печалба за стопанската 2025 г., примерът за изчисляване на компенсация е следният:
Кандидатът е декларирал в своята данъчна декларация за 2025 г. нетни приходи от продажби на ред „Продукция“ (код 15110) на стойност 100 000 евро. За целите на примера се приема, че декларираната обща печалба на кандидата за цялата му дейност за 2025 г. е с отрицателна стойност. В този случай разходите се приравняват с приходите и при декларирана финансова загуба се взима нетната стойност на приходите като база за изчисляване на компенсацията.
Безвъзмездната финансова помощ се формира по следния начин: 
приходи от 100 000 евро; БФП = 2,02% х 100 000 евро = 2 020 евро.
Посочената компенсация се преизчислява за 10 месеца допустим период: 
2020 * 83,33% = 1 683,27 евро БФП.

Въпрос 2 относно определяне на компенсацията при осъществяване на повече от една икономическа дейност

Моля за разяснение относно прилагането на методиката за изчисляване на компенсацията в случаите, когато кандидатът осъществява повече от един вид икономическа дейност и разполага с аналитична счетоводна отчетност, позволяваща отделното определяне на приходите, разходите и финансовия резултат от допустимата дейност в подсектор „Аквакултури“.
Например кандидатът осъществява едновременно дейност по отглеждане на аквакултури и земеделска дейност. За 2025 г. от аналитичната счетоводна отчетност е видно, че дейността по отглеждане на аквакултури е приключила със загуба, докато кандидатът като предприятие е отчел обща печалба за 2025 г., формирана от другата му икономическа дейност – в случая земеделие.
Как следва да бъде определена базата за изчисляване на компенсацията в този случай?
По-конкретно, при наличие на аналитична счетоводна отчетност, доказваща финансовия резултат от отделните дейности:
1. Ще бъде ли взет предвид финансовият резултат конкретно от допустимата дейност по отглеждане на аквакултури, или ще бъде използвана общата печалба на предприятието, посочена на ред 14100 от Отчета за приходите и разходите за 2025 г., независимо че същата е формирана от друга икономическа дейност?
2. Ако аналитичната отчетност доказва, че дейността по отглеждане на аквакултури е приключила 2025 г. със загуба, следва ли да се приложи правилото от методиката, съгласно което при приключване на загуба УО приравнява за разходи приходите на кандидата, като в случая се вземат предвид само нетните приходи от продажби, отнасящи се до допустимия подсектор „Аквакултури“?
Моля също да уточните какви счетоводни документи следва да представи кандидатът, за да докаже по безспорен начин отделния финансов резултат от дейността по отглеждане на аквакултури – например аналитични оборотни ведомости, справки по счетоводни сметки или други документи.
Считам разяснението за необходимо, тъй като при използване на общата печалба на предприятието би било възможно при определяне на компенсацията за подсектор „Аквакултури“ да бъде отчетена печалба, която фактически е реализирана от друга, различна и недопустима за подпомагане по процедурата икономическа дейност.
Отговор на въпроса 2:
По точка 1 от въпроса: 
Когато кандидатът осъществява повече от един вид икономическа дейност в годишния си финансов отчет за 2025 г. за изчисляване на компенсацията, кандидатът трябва да представи счетоводен документ, доказващ счетоводната печалба от специфичната икономическа дейност, за която се кандидатства, подписан от счетоводител и лицето представляващо по закон предприятието.
Документът не е задължителен, ако такъв не е предоставен, при изчисляване на компенсацията УО взема предвид цялата печалба на предприятието.
Това условие е разписано в подточка 9 на т. 24. „Списък на документите, които се подават на етап кандидатстване“ от Условията за кандидатстване и изпълнение. 
Отговор на въпроса 2:
По точка 2 от въпроса: 
Ако аналитичната отчетност доказва, че дейността по отглеждане на аквакултури е приключила 2025 г. със загуба, следва да се приложи правилото от методиката, съгласно което при приключване на загуба УО приравнява за разходи приходите на кандидата. Вземат се предвид само нетните приходи от продажби, отнасящи се до подсектор „Аквакултури“.

Въпрос 3 относно определяне на компенсацията при извършване на дейност по отглеждане и последваща собствена преработка на произведените аквакултури

Моля за разяснение относно прилагането на методиката за изчисляване на компенсацията в случаите, когато едно и също предприятие извършва както отглеждане/производство на аквакултури, така и последваща преработка на собствено произведените аквакултури.
При този модел на дейност произведената аквакултурна продукция се предава за последваща преработка в рамките на същото предприятие и представлява суровина за преработвателната дейност. Предаването между двете дейности се отчита чрез вътрешни счетоводни и производствени документи по количество и себестойност, но не представлява продажба и съответно не формира нетни приходи от продажби в Отчета за приходите и разходите.
Реалният приход от продажба възниква едва при реализацията на крайния преработен продукт.
Предвид обстоятелството, че съгласно методиката базата за изчисляване на компенсацията е обвързана с нетните приходи от продажби на кандидата, отнасящи се до съответния допустим подсектор за 2025 г., моля да разясните как следва да се определи компенсацията за всяка от двете дейности в описания случай.

По-конкретно:
1. Как следва да бъде определена базата за компенсацията за дейността по отглеждане на аквакултури, когато цялата или част от произведената продукция не е реализирана чрез продажба, а е вложена като суровина в собствената преработвателна дейност на предприятието и поради това за нея няма отчетени нетни приходи от продажби?
2. Може ли за целите на методиката стойността на произведената и предадена за собствена преработка аквакултурна продукция да бъде определена въз основа на нейната отчетна/фактическа себестойност, доказана чрез аналитичната счетоводна отчетност, производствени отчети, складови документи и други относими първични счетоводни документи?
3. Как следва да бъде определена базата за компенсацията за преработвателната дейност, при положение че приходът от продажбата на крайния преработен продукт включва както стойността на собствено произведената суровина, така и разходите и добавената стойност, формирани при последващата преработка?
4. Как следва да бъдат разграничени стойностите, относими към двете дейности, така че, от една страна, да бъде отчетена действително извършената дейност по производство на аквакултури, а от друга – да не се допусне двойно отчитане на една и съща стойност при определяне на компенсацията за производството и за преработката?

С уважение, В. Ангелова

Отговор на въпрос 3:
Когато едно и също предприятие извършва както производство на аквакултури, така и последваща преработка на собствената продукция от аквакултури и произведената продукция от стопанството за аквакултури се предава за последваща преработка в рамките на същото предприятие, то продукцията от дейността производство на аквакултури се влага като суровина и разходите за отглеждането влизат в крайната себестойност на продукта от преработката. По-конкретно произведената продукция от аквакултурите, която се предава за последваща преработка в рамките на същото предприятие представлява суровина за преработвателната дейност. В този случай кандидатът следва да кандидатства за получаване на компенсация по процедура чрез подбор на проекти № BG14MFPR001-2.017 „Предлагане на пазара – компенсации - подсектор „Преработка на продукти от риболов и аквакултури“. Компенсацията за дейността по отглеждане на аквакултури за суровина ще се реализира чрез компенсацията, получена за подсектор „Преработка на продукти от риболов и аквакултури“, тъй като преработката счетоводно възпроизвежда пълната верига от разходи — включително разходите за отглеждане/производство на аквакултури. За дейностите, свързани с преработка на продукти от риболов и аквакултури, компенсацията се изчислява по метода, описан в т. III от Методика за изчисление на компенсациите.
При вътрешно предаване на продукция между собствено производство и собствена преработка не възниква продажба, следователно не възниква и ред в Раздел VI на ОПР по съответния код по КИД, защото счетоводно тя не преминава през пазарна сделка. 
Когато едно и също предприятие извършва както отглеждане/производство на аквакултури, така и последваща преработка на собствено произведени аквакултури и произведената продукция от аквакултурите изцяло се предава за последваща преработка в рамките на същото предприятие кандидатът няма право да кандидатства за компенсация по процедура чрез подбор на проекти № BG14MFPR001-2.016 „Предлагане на пазара – компенсации - подсектор „Аквакултури".
В противен случай има риск от свръхкомпенсация в рамките на самия вид дейност: кандидатът получава компенсация, изчислена върху една и съща стойност два пъти, което директно противоречи на принципа, който методиката прогласява —  УО не допуска свръхкомпенсация над реално понесената тежест.
В случаите, когато едно и също предприятие извършва както производство на аквакултури, така и последваща преработка на продукти от аквакултури и част произведеното количеството аквакултури е реализирано на пазара на трети лица, то предприятието може да получи  компенсация за тези количества, която се изчислява по метода, описан в т. II от Методика за изчисление на компенсациите като се вземат предвид нетните приходи от продажби в Раздел VI от Отчета за приходи и разходи (ОПР) - Нетни приходи от продажби по икономически дейности с код по КИД 2025 - код 03.21 „Развъждане и отглеждане на риба и други водни организми в солени басейни“ и/или код 03.22 „Развъждане и отглеждане на риба и други водни организми в сладководни басейни“. За този случай кандидатите могат да подават проектно предложени по процедура чрез подбор на проекти № BG14MFPR001-2.016 „Предлагане на пазара – компенсации - подсектор „Аквакултури".

II. Въпрос с рег. номер: BG14MFPR001-2.016-Q002,
зададен по електронна поща: office@bialareka.com,
на 22.09.2026
чрез Информационната система за управление и наблюдение на средствата от Европейските фондове при споделено управление (ИСУН):

Въпрос относно определяне на компенсацията при производство на аквакултури и последваща собствена преработка
Моля за разяснение относно прилагането на методиката за изчисляване на компенсацията в случаите, когато една и съща фирма извършва както дейност по отглеждане на аквакултури, така и последваща преработка на собствено произведената продукция.
При този модел част или цялото количество произведени аквакултури не се продава на трети лица, а се предава за последваща преработка в рамките на същата фирма. Предаването се документира чрез вътрешни производствени и счетоводни документи по количество и себестойност, но не представлява продажба и не формира нетни приходи от продажби. Приходът възниква едва при реализацията на крайния преработен продукт.
Например: предприятие произвежда 100 тона пъстърва. 20 тона продава като прясна риба, а 80 тона предава в собствения си цех и от тях произвежда преработени продукти. За 20-те тона има приход от продажба на аквакултурна продукция. За останалите 80 тона има доказуемо производство и себестойност, но няма приход от продажба на аквакултурна продукция, защото приходът възниква едва при продажбата на преработения продукт.
Предвид че съгласно методиката базата за определяне на компенсацията е обвързана с нетните приходи от продажби, отнасящи се до съответния допустим подсектор, моля да разясните:
Как се определя базата за компенсацията за дейността по отглеждане на аквакултури за количествата собствено произведена продукция, които не са продадени на трети лица, а са вложени като суровина в собствената преработвателна дейност на предприятието?
Следва ли тези количества да бъдат изключени от базата за производствената дейност поради липса на нетен приход от продажба, независимо че производството им е реално осъществено и разходите за него са документално доказуеми, или методиката предвижда друг начин за определяне на стойността им за целите на компенсацията?
В случай че тези количества се включват при определяне на компенсацията за производствената дейност, моля да посочите по какъв начин се определя тяхната стойност – по фактическа/отчетна себестойност, по друг стойностен показател или по друг предвиден в методиката способ.

С уважение, Н. Щерев

Отговор на въпроса:
Виж отговор на въпрос 3 от въпрос с рег. номер: BG14MFPR001-2.016-Q001.

III. Въпрос с рег. номер: BG14MFPR001-2.016-Q003.

зададен по електронна поща: alexangelov@abv.bg, на 23.09.2026
чрез Информационната система за управление и наблюдение на средствата от Европейските фондове при споделено управление (ИСУН):

Здравейте,
във връзка с процедура BG14MFPR001-2.016 „Предлагане на пазара – компенсации - подсектор „Аквакултури" и изискването за спазване на хоризонталните политики в т. 10, 11 и 12 от Приложение 4 "Критерий за оценка", както и предоставяне на банкова сметка по т. 18 от същото приложение, моля за следното рязяснение:

Тъй като във ФК от ИСУН няма секция за предоставяне на изисканата информация, може ли тя да бъде включена в някое от полетата, които позволява ИСУН, или да бъде предоставена по друг начин?

Поздрави,
Александър Ангелов
ИСКРЕЦ ФИШ ЕООД

Отговор:
Секция „Допълнителни полета, необходима за оценка на проектното предложение на кандидата“ във формуляра за кандидатстване в ИСУН не е активна. Имайки предвид компенсаторния характер на процедурата и ретроактивния характер на периода на компенсацията, УО няма да търси допълнителна описателна информация за съответствие на проектните предложения със хоризонталните принципи на ЕС, заложени в чл. 9 на Регламент (ЕС) 2021/1060. За конкретната процедура ще се проверява декларативната информация, която се представя при подаване на проектното предложение, във формуляра на Декларацията при кандидатстване (Приложение № 1 към Условията за кандидатстване и изпълнение). Ако Оценителната комисия сметне за необходимо, допълнителна информация за съответствие на проектните предложения с хоризонталните принципи на ЕС може да бъде изисквана в рамките на оценката за Административно съответствие и допустимост на кандидата и проектното предложение. 
Информацията за актуална банкова сметка ще бъде изискана от одобрените кандидати при изпращането на покана за сключване на Административен договор за предоставяне на безвъзмездна финансова помощ.

